ΓΡΑΠΤΗ ΕΡΩΤΗΣΗ E-1228/96 υποβολή: Ian White (PSE) προς την Επιτροπή (23 Μαΐου 1996)

Θέμα: Εφαρμογή της οδηγίας 85/337/ΕΟΚ για την εκτίμηση των περιβαλλοντικών επιπτώσεων

1. Εάν είναι αναγκαίο τα κράτη μέλη να αναπτύξουν διαδικασίες προκειμένου να διασφαλισθεί η πραγματοποίηση εκτίμησης των περιβαλλοντικών επιπτώσεων για όλα τα σχέδια που αναφέρονται στο Παράρτημα ΙΙ της οδηγίες 85/337/ΕΟΚ ((ΕΕ L 178 της 5.7.1985, σ. 40. )) που ενδέχεται να έχουν σημαντικές επιπτώσεις στο περιβάλλον, ώστε να υπάρξει πλήρης εφαρμογή της οδηγίας; Εάν ναι, εντός ποιάς προθεσμίας;

2. Ποιά κράτη μέλη έχουν θεσπίσει ικανοποιητικές διαδικασίες για να διασφαλισθεί η τήρηση της οδηγίας 85/337/ΕΟΚ ως προς τα σχέδια για εντατική γεωργική εκμετάλλευση χέρσων γαιών (Παράρτημα ΙΙ, 1β);

3. Ποιά μέτρα λαμβάνει η Επιτροπή για να διασφαλίσει την πλήρη συμμόρφωση των κρατών προς την εν λόγω οδηγία;

Απάντηση της κας Bjerregaard εξ ονόματος της Επιτροπής (17 Ιουλίου 1996)

1. Η οδηγία 85/337/ΕΟΚ σχετικά με την επίπτωση ορισμένων δημοσίων και ιδιωτικών έργων στο περιβάλλον προβλέπει ότι τα έργα των κατηγοριών που αναφέρονται στο παράρτημα ΙΙ υποβάλλονται σε εκτίμηση όταν τα κράτη μέλη κρίνουν ότι το απαιτούν τα χαρακτηριστικά τους (άρθρο 4, παράγραφος 2).

Προς το σκοπό αυτό, τα κράτη μέλη μπορούν ιδίως να συγκεκριμενοποιούν ορισμένους τύπους έργων προς εκτίμηση ή να καθορίζουν κριτήρια ή/και κατώφλια που πρέπει να επιλεγούν προκειμένου να μπορεί να καθοριστεί ποιά από τα έργα που υπάγονται στις κατηγορίες που απαριθμούνται στο παράρτημα ΙΙ πρέπει να υποβληθούν σε εκτίμηση (άρθρο 4, παράγραφος 2). Από το άρθρο 4 της οδηγίας προκύπτει ότι τα κράτη μέλη διαθέτουν μεγάλη διακριτική ευχέρεια για να αποφασίσουν εάν ένα έργο που αναφέρεται στο παράρτημα ΙΙ πρέπει να υποβάλλεται σε εκτίμηση των επιπτώσεων ή όχι.

Τα κράτη μέλη υποχρεούνται να θεσπίσουν τις διατάξεις βάσει των οποίων θα μπορούν να αποφασίσουν εάν ένα έργο του παραρτήματος ΙΙ πρέπει να υποβληθεί σε παρόμοια εκτίμηση ή όχι. Για τη συμμόρφωση σε αυτή την υποχρέωση προβλέπονται, στη δεύτερη παράγραφο του προαναφερθέντος άρθρου 4, ενδεικτικά μόνο μέτρα 7 στην πράξη, τα κράτη μέλη είναι ελεύθερα να επιλέξουν άλλα μέτρα. Η υποχρέωση θέσπισης των σχετικών διαδικασιών ισχύει, για τα 12 κράτη μέλη, από την ημερομηνία έναρξης ισχύος της οδηγίας, δηλαδή από την 1η Ιανουαρίου 1987, ενώ για την Αυστρία, τη Σουηδία και τη Φινλανδία από την 1η Ιανουαρίου 1994, στο πλαίσιο του Ευρωπαϊκού Οικονομικού Χώρου.

2. - 3. Σύμφωνα με το άρθρο 155 της Συνθήκης ΕΚ, η Επιτροπή, ως θεματοφύλακας της Συνθήκης, μεριμνά για την έγκαιρη και ορθή μεταφορά των διατάξεων των οδηγιών από τα κράτη μέλη. Στην περίπτωση που ένα κράτος μέλος δεν έχει μεταφέρει έγκαιρα ή ορθά τις διατάξεις μιας οδηγίας, η Επιτροπή εφαρμόζει τη διαδικασία που προβλέπεται από το άρθρο 169 της Συνθήκης ΕΚ, η οποία μπορεί να οδηγήσει στην καταδίκη του εν λόγω κράτους μέλους από το Ευρωπαϊκό Δικαστήριο για μη μεταφορά ή κακή μεταφορά της σχετικής οδηγίας.

Η Επιτροπή έχει ελέγξει την καλή μεταφορά της οδηγίας 85/337/ΕΟΚ στις εθνικές νομοθεσίες όσον αφορά τα σημεία που αναφέρει το Αξιότιμο Μέλος του Κοινοβουλίου. Στο πλαίσιο αυτό, το Βέλγιο έχει καταδικαστεί από το Δικαστήριο για κακή μεταφορά της εν λόγω οδηγίας, ενώ βρίσκονται υπό εξέλιξη διαδικασίες επί παραβάσει εναντίον της Ιταλίας, της Ιρλανδίας και της Ισπανίας.

Η νομοθεσία των τριών νέων κρατών μελών (Αυστρία, Σουηδία, Φινλανδία) είναι υπό μελέτη. Όλα τα άλλα κράτη μέλη έχουν προβλέψει ικανοποιητικές διαδικασίες σχετικά με τα σημεία που αναφέρει το Αξιότιμο Μέλος του Κοινοβουλίου.